CELEX: 32019R0693
Language: hu
Date: 2019-02-07 00:00:00
Title: A Bizottság (EU) 2019/693 felhatalmazáson alapuló rendelete (2019. február 7.) az 1299/2013/EU európai parlamenti és tanácsi rendeletnek az együttműködési programok kiadásainak elszámolhatóságára vonatkozó egyedi szabályok tekintetében történő kiegészítéséről szóló 481/2014/EU felhatalmazáson alapuló rendelet módosításáról

6.5.2019   
               
               
                  HU
               
               
                  Az Európai Unió Hivatalos Lapja
               
               
                  L 118/1
               
            
         A BIZOTTSÁG (EU) 2019/693 FELHATALMAZÁSON ALAPULÓ RENDELETE
         (2019. február 7.)
         az 1299/2013/EU európai parlamenti és tanácsi rendeletnek az együttműködési programok kiadásainak elszámolhatóságára vonatkozó egyedi szabályok tekintetében történő kiegészítéséről szóló 481/2014/EU felhatalmazáson alapuló rendelet módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Európai Regionális Fejlesztési Alap által az európai területi együttműködési célkitűzésnek nyújtott támogatásra vonatkozó egyedi rendelkezésekről szóló, 2013. december 17-i 1299/2013/EU európai parlamenti és tanácsi rendeletre (1) és különösen annak 18. cikke (1) bekezdésére,
         mivel:
         
                     (1)
                  
                  
                     A 481/2014/EU felhatalmazáson alapuló bizottsági rendelet (2) 3. cikke meghatározza az együttműködési programok személyi jellegű költségeinek elszámolhatóságára vonatkozó különös szabályokat. Az említett rendelkezés az elszámolhatóság és az egyszerűsített költségelszámolási lehetőségek tekintetében az 1303/2013/EU európai parlamenti és tanácsi rendelet (3) 67. és 68. cikkére hivatkozik. Ezeknek az (EU, Euratom) 2018/1046 európai parlamenti és tanácsi rendelettel (4) módosított cikkeknek, valamint az 1303/2013/EU rendeletbe az (EU, Euratom) 2018/1046 rendelet által beillesztett 68a. cikknek a szerkezete módosult. Az 1303/2013/EU rendelet rendelkezéseire vonatkozó hivatkozásokat, valamint a 481/2014/EU felhatalmazáson alapuló rendelet 3. cikke (3)–(5) bekezdésének szerkezetét ezért ennek megfelelően módosítani kell.
                  
               
                     (2)
                  
                  
                     A 481/2014/EU felhatalmazáson alapuló rendelet 3. cikke (6) bekezdése i. pontjának, azaz a rugalmas havi munkaidő-ráfordítással foglalkoztatott személyek részmunkaidős megbízásaiért kifizetett óradíj kiszámítására használható két módszer egyikéről szóló rendelkezésnek a gyakorlati végrehajtása nehézségekbe ütközött, különösen azokban az esetekben, amikor a foglalkoztatási megállapodás havi helyett heti munkaidőről rendelkezik. Az említett rendelet 3. cikke (6) bekezdésének i. pontját ezért módosítani kell annak érdekében, hogy egységes, a havi munkaidő-ráfordításon alapuló óradíjat lehessen kiszámítani. A számítási módszernek figyelembe kell továbbá vennie az egyes foglalkoztatási megállapodások, a jogszabályok vagy a szociális partnerekkel (a munkáltatókkal és a munkavállalókkal) kötött megállapodások által a munkáltató vagy az egyes munkavállalók szintjén, illetve ágazati vagy nemzeti szinten rögzített éves szabadság és munkaszüneti napok tekintetében a tagállamok és a munkaszerződések szintjén fennálló különbségeket. Ezt a pontosítást a szabályok következetességének biztosítása érdekében a teljes programozási időszakra, azaz a 481/2014/EU felhatalmazáson alapuló rendelet hatálybalépésének időpontjától kezdődően kell alkalmazni.
                  
               
                     (3)
                  
                  
                     Az 1303/2013/EU rendelet 149. cikke (3a) bekezdésével összhangban a Bizottság a jogalkotás minőségének javításáról szóló intézményközi megállapodásban (5) foglalt elveknek megfelelően konzultált az e rendeletben meghatározott intézkedésekről az egyes tagállamok által kijelölt szakértőkkel.
                  
               
                     (4)
                  
                  
                     A jogbiztonság biztosítása, valamint az 1303/2013/EU rendelet módosított, az (EU, Euratom) 2018/1046 rendelet 282. cikkének megfelelően 2018. augusztus 2-tól vagy valamely azt megelőző időponttól alkalmazandó rendelkezései és az ezen rendeletben foglalt rendelkezések közötti eltérések korlátozása érdekében e rendeletnek az Európai Unió Hivatalos Lapjában való kihirdetését követő napon kell hatályba lépnie.
                  
               
                     (5)
                  
                  
                     A 481/2014/EU felhatalmazáson alapuló rendeletet ezért ennek megfelelően módosítani kell,
                  
               ELFOGADTA EZT A RENDELETET:
         
            1. cikk
            A 481/2014/EU felhatalmazáson alapuló rendelet 3. cikke a következőképpen módosul:
            
                        1.
                     
                     
                        A (3) bekezdés helyébe a következő szöveg lép:
                        
                           „(3)   A személyi jellegű költségek megtéríthetők:
                           
                                       i.
                                    
                                    
                                       az 1303/2013/EU rendelet 67. cikke (1) bekezdése a) pontjának megfelelően (a foglalkoztatási megállapodással és a fizetési jegyzékekkel igazolva); vagy
                                    
                                 
                                       ii.
                                    
                                    
                                       átalányalapú egységköltségként az említett rendelet 67. cikke (1) bekezdése b) pontjának, valamint 68a. cikke (2) bekezdésének, (3) bekezdése első albekezdésének és (4) bekezdésének megfelelően; vagy
                                    
                                 
                                       iii.
                                    
                                    
                                       egyösszegű átalányként a 67. cikk (1) bekezdése c) pontjának megfelelően; vagy
                                    
                                 
                                       iv.
                                    
                                    
                                       átalányalapú finanszírozásként a 67. cikk (1) bekezdése d) pontjának, valamint az említett rendelet 68a. cikke (1) pontjának megfelelően.”
                                    
                                 
                     
                  
                        2.
                     
                     
                        A (4) bekezdés a) pontja helyébe a következő szöveg lép:
                        
                                    „a)
                                 
                                 
                                    a bruttó bérköltségek százalékban kifejezett hányada az 1303/2013/EU rendelet 68a. cikke (5) bekezdésének megfelelően; vagy”.
                                 
                              
                  
                        3.
                     
                     
                        Az (5) bekezdést el kell hagyni.
                     
                  
                        4.
                     
                     
                        A (6) bekezdés helyébe a következő szöveg lép:
                        
                           „(6)   A (4) bekezdés b) pontja szerinti részmunkaidős megbízás esetén a személyi jellegű költségeket egyetlen óradíjra vetítve kell meghatározni az alábbi módszerek valamelyikét alkalmazva:
                           
                                       i.
                                    
                                    
                                       a havi bruttó bérköltséget elosztják a munkaórában kifejezett átlagos havi munkaidővel, figyelembe véve a foglalkoztatási megállapodásban, valamint a jogszabályokban vagy a szociális partnerek között a megfelelő szinten kötött megállapodásokban rögzített munkaidőt; vagy
                                    
                                 
                                       ii.
                                    
                                    
                                       a legfrissebb éves bruttó bérköltséget elosztják 1 720 munkaórával.
                                    
                                 Az óradíjat megszorozzák a ténylegesen a műveletre fordított munkaórák számával.”
                        
                     
                  
         
            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
            Az 1. cikk (4) bekezdése 2014. május 14-től alkalmazandó.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. február 7-én.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 347., 2013.12.20., 259. o.
         
         
            (2)  A Bizottság 481/2014/EU felhatalmazáson alapuló rendelete (2014. március 4.) az 1299/2013/EU európai parlamenti és tanácsi rendeletnek az együttműködési programok kiadásainak elszámolhatóságára vonatkozó egyedi szabályok tekintetében történő kiegészítéséről (HL L 138., 2014.5.13., 45. o.).
         
            (3)  Az Európai Parlament és a Tanács 1303/2013/EU rendelete (2013. december 17.) az Európai Regionális Fejlesztési Alapra, az Európai Szociális Alapra, a Kohéziós Alapra, az Európai Mezőgazdasági Vidékfejlesztési Alapra és az Európai Tengerügyi és Halászati Alapra vonatkozó közös rendelkezések megállapításáról, az Európai Regionális Fejlesztési Alapra, az Európai Szociális Alapra és a Kohéziós Alapra és az Európai Tengerügyi és Halászati Alapra vonatkozó általános rendelkezések megállapításáról és az 1083/2006/EK tanácsi rendelet hatályon kívül helyezéséről (HL L 347., 2013.12.20., 320. o.).
         
            (4)  Az Európai Parlament és a Tanács (EU, Euratom) 2018/1046 rendelete (2018. július 18.) az Unió általános költségvetésére alkalmazandó pénzügyi szabályokról, az 1296/2013/EU, az 1301/2013/EU, az 1303/2013/EU, az 1304/2013/EU, az 1309/2013/EU, az 1316/2013/EU, a 223/2014/EU és a 283/2014/EU rendelet és az 541/2014/EU határozat módosításáról, valamint a 966/2012/EU, Euratom rendelet hatályon kívül helyezéséről (HL L 193., 2018.7.30., 1. o.).
         
            (5)  Intézményközi megállapodás (2016. április 13.) az Európai Parlament, az Európai Unió Tanácsa és az Európai Bizottság között a jogalkotás minőségének javításáról (HL L 123., 2016.5.12., 1. o.).